28/10/2011 | Administración Autonómica
Xunta de Galicia
Consellería de Economía e Industria
Dirección Xeral de Industria, Enerxía e Minas
Resolución do 4 de outubro de 2011. Ramal de subministración en 10 bar a Carral. (Expediente IN627A 2011/5-0)

Resolución do 4 de outubro de 2011, da Dirección Xeral de Industria, Enerxía e Minas, pola que se somete a información pública a solicitude de autorización administrativa, de aprobación do proxecto de execución e de recoñecemento, en concreto, da utilidade pública do proxecto “Ramal de Subministración en 10 bar a Carral”, promovido pola empresa Gas Galicia SDG SA (expediente IN627A 2011/5-0). De acordo co disposto na Lei 34/1998, do 7 de outubro, do sector de hidrocarburos, no Real decreto 1434/2002, do 27 de decembro, polo que se regulan as actividades de transporte, distribución, comercialización, subministración e procedementos de autorización de instalacións de gas natural, no Decreto 62/2010, do 15 de abril, polo que se regula o trámite de competencia e os criterios de valoración no suposto de concorrencia de dúas ou máis solicitudes de autorización administrativa de instalacións de transporte secundario e distribución de gas natural e redes de distribución de gases licuados do petróleo (GLP), nos artigos 17 da Lei de expropiación forzosa e 56 do seu Regulamento, na Lei 9/2002, do 30 de decembro, de ordenación urbanística e protección do medio rural de Galicia e demais normativa específica de aplicación, sométese ao trámite de información pública a solicitude de autorización administrativa, aprobación do proxecto de execución e recoñecemento, en concreto, da utilidade pública do proxecto “Ramal de Subministración en 10 bar a Carral”, declarado de utilidade pública polo artigo 103 da citada Lei 34/1998. PETICIONARIO: Gas Galicia SDG SA, con CIF A15383284 e con enderezo para os efectos de notificacións na rúa Lisboa, s/n, Edificio Área Central, local 31-HIJ, 15707 - Santiago de Compostela (A Coruña). ANTECEDENTES: O 20/07/2011 a empresa Gas Galicia SDG SA presentou a solicitude de autorización administrativa, aprobación do proxecto de execución e recoñecemento, en concreto, da utilidade pública do proxecto “Ramal de Subministración en 10 bar a Carral”. Ante esta solicitude, o 02/08/2011 esta dirección xeral resolveu iniciar o trámite de competencia para o outorgamento da autorización administrativa do gasoduto de distribución de gas natural denominado “Ramal de Subministración en 10 bar a Carral”, para os efectos previstos no artigo 5 do Decreto 62/2010, do 15 de abril. A dita resolución foi publicada no Diario Oficial de Galicia do 12/08/2011 e durante o prazo establecido (30 días) non se presentaron outras solicitudes en concorrencia. En consecuencia, procede continuar co procedemento de outorgamento de autorización administrativa solicitada por Gas Galicia SDG SA. O 20/09/2011 a Secretaría Xeral de Calidade e Avaliación Ambiental, da Consellería de Medio Ambiente, Territorio e Infraestruturas, emitiu informe sobre o devandito proxecto no que conclúe que non procede sometelo ao trámite de avaliación de impacto ou efectos ambientais. OBXECTO DA PETICIÓN: Autorización administrativa, aprobación do proxecto de execución e recoñecemento, en concreto, da utilidade pública do proxecto “Ramal de Subministración en 10 bar a Carral”. A autorización de instalacións que se solicita comportará, de acordo co que establecen os artigos 103 e 105 da Lei 34/1998, do 7 de outubro, os beneficios da declaración de utilidade pública e a necesidade de ocupación urxente para os efectos de expropiación forzosa dos bens e dereitos afectados, necesarios para o establecemento destas instalacións e da imposición e o exercicio da servidume de paso e doutras limitacións de dominio. CARACTERÍSTICAS DAS INSTALACIÓNS: O proxecto “Ramal de Subministración en 10 bar a Carral” ten o seu inicio na punta de tubaxe deixada por Gas Natural Distribución SDG SA, como punto final do proxecto “Punto de Entrega a Gas Galicia en 10 bar en Culleredo”, situado no paraxe denominado Aián, ao leste do camiño Reixas, no termo municipal de Culleredo. O dito ramal discorrerá polos termos municipais de Culleredo, Cambre e Carral, e rematará nun armario de regulación (10/5 bar), situado ao norte do casco urbano de Carral. Terá unha lonxitude de 6.221 m, coa seguinte distribución por concellos: 3.442 m en Culleredo, 689 m en Cambre e 2.090 m en Carral. Esta condución realizarase en polietileno PE-100 SDR-11 e deseñarase para unha presión máxima de servizo de 10 bar. As súas instalacións auxiliares son as seguintes: - Armario de Regulación 10/5 bar (tipo AR-01). - Válvulas de seccionamento á entrada e saída deste armario de regulación. TERMOS MUNICIPAIS AFECTADOS: A solicitude afecta aos termos municipais de Culleredo, Cambre e Carral, na provincia da Coruña. ORZAMENTO: O orzamento das instalacións ascende á cantidade de seiscentos dez mil cento oitenta e oito euros (610.188 €). AFECCIÓN A PREDIOS PARTICULARES: A afección a predios particulares derivada da construción do proxecto “Ramal de Subministración en 10 bar a Carral”, concrétase na seguinte forma: 1) Expropiación forzosa para pleno dominio dos terreos sobre os que se construirán as instalacións fixas en superficie.2) Para as canalizacións: A) Imposición de servidume permanente de paso de gas ao longo do trazado da condución, cunha anchura de tres (3) metros, un e medio (1,5) a cada lado do eixo, por onde discorrerá soterrada a tubaxe e cables de telecomunicación e telemando que se requiran para a condución de gas. Esta servidume que se establece estará suxeita ás seguintes limitacións de dominio: - Prohibición de efectuar traballos de arada, cava ou similares a unha profundidade superior a cincuenta (50) centímetros, así como de plantar árbores ou arbustos de tallo alto. - Prohibición de realizar calquera tipo de obras, construción, edificación, movemento de terras ou efectuar algún acto que rebaixe a cota do terreo ou poida danar ou perturbar o bo funcionamento das instalacións. - Libre acceso do persoal e equipos necesarios para a vixilancia e para manter, reparar ou renovar as instalacións, con pagamento, de ser o caso, dos danos que se ocasionen. - Posibilidade de instalar os fitos de sinalización ou delimitación e os tubos de ventilación, así como realizar as obras superficiais ou subterráneas que sexan necesarias para iso. - Obrigación de informar ao titular da canalización de gas do alcance de calquera obra de escavación ou construción que se pretenda realizar no futuro, fóra da franxa de servidume pero dentro da Zona de Seguridade definida na Norma UNE 60.305.83 (esténdese ata os cinco metros a cada lado do eixo da canalización), para a determinación e o establecemento das precaucións ou medidas de seguridade convenientes que preserven de posibles riscos á condución de gas. B) Ocupación temporal, como necesidade derivada da execución das obras, da zona que se reflicte para cada predio nos planos parcelarios de expropiación. Nesta zona farase desaparecer, temporalmente, todo obstáculo e realizaranse as obras necesarias para o tendido e instalación da canalización e elementos anexos, executando os traballos ou operacións precisas para os ditos fins.3) Para o paso dos cables de conexión: A) Imposición de servidume permanente de paso nunha franxa de terreo dun (1) metro de ancho, por onde discorrerán soterrados os cables de conexión. Esta franxa estará suxeita ás seguintes limitacións ao dominio: - Prohibición de efectuar traballos de arada ou similares a unha profundidade superior a cincuenta (50) centímetros, así como a plantar árbores ou arbustos e realizar calquera tipo de obras, construción ou edificación a unha distancia inferior a un metro e medio (1,5) a cada lado do cable de conexión ou do límite da instalación soterrada dos leitos dispersores, podendo exercer o dereito a talar ou arrincar as árbores ou arbustos que houbera a distancia inferior á indicada. - Libre acceso do persoal e equipos necesarios para poder manter, reparar ou renovar as instalacións, con pagamento, de ser o caso, dos danos que se ocasionen. B) Ocupación temporal, como necesidade derivada da execución das obras, da zona que se reflicte para cada predio nos planos parcelarios de expropiación e na que se fará desaparecer todo obstáculo, así como realizar as obras necesarias para o tendido e montaxe das instalacións e elementos anexos, executando as obras ou operacións precisas para os ditos fins. O que se fai público para coñecemento xeral e especialmente dos propietarios de terreos e demais titulares afectados polo proxecto “Ramal de Subministración en 10 bar a Carral”, na relación que se insire como ANEXO a esta resolución, para que poidan examinalo nesta Dirección Xeral de Industria, Enerxía e Minas da Consellería de Economía e Industria, Edificio Administrativo San Caetano, bloque 5, 4º andar, 15781 - Santiago de Compostela, e no seu Departamento Territorial da Coruña, Edificio Administrativo Monelos, Praza Luís Seoane, 1º e 2º andar, 15008 - A Coruña, e presentar nos ditos centros as alegacións que consideren oportunas no prazo de vinte días a partir do seguinte á publicación deste anuncio. Os planos parcelarios poderán ser igualmente consultados nos concellos afectados. Faise constar que esta publicación realízase igualmente para os efectos determinados polo artigo 59.5 da Lei 30/1992, do 26 de novembro, de réxime xurídico das administracións públicas e do procedemento administrativo común, cando os interesados sexan descoñecidos, se ignore o lugar ou o medio de notificación, ou ben, intentada a notificación non se puidese realizar. O director xeral de Industria, Enerxía e Minas Francisco Alexandre Cornelius Pernal UTILIZADAS: ML - Lonxitude de Traza; SP - Servidume de Paso; OT - Ocupación Temporal; PD - Pleno Dominio; POL - Polígono; PAR - Parcela; C - A Coruña; CU - Culleredo; CM - Cambre; CA - Carral; VA - Válvula; AR - Armario de Regulación